
I. Introducere

 

Actuala Uniune Europeană a încetat să mai fie o zonă în care diversele sisteme juridice naţionale de drept privat coexistă, fiind absolut independente unul de celălalt. Sunt în vigoare un mare număr de acorduri internaţionale (în rândul cărora reglementările CE joacă doar un rol subordonat), precum şi o serie de directive europene, ca instrumente de standardizare juridică sau, cel puţin, de armonizare. Ambele tipuri de instrumente (acordurile internaţionale şi, respectiv, directivele) facilitează îndeplinirea sarcinilor comune. Pe de altă parte, aceste instrumente se confruntă cu un număr de dificultăţi cărora le-a fost acordată o atenţie redusă. 

Caracterul parţial şi fragmentar al competenţei Uniunii în planul dreptului privat (art. 94–95 din Tratatul CE (fostele art. 100–100a); art. 153 (fostul art. 129a) protecţia consumatorului; art. 65 (fostul art. 73m) cooperarea în probleme civile) încurajează o abordare segmentată a armonizării, care perturbă coerenţa conceptelor şi principiilor aparţinând jurisdicţiilor naţionale.

Ideea instituirii unui Cod Civil European (în conformitate cu codurile civile din statele membre ale UE) ridică multe probleme de natură juridică în domeniul dreptului privat şi, totodată, presupune voinţa politică necesară adoptării sale.

O altă opţiune posibilă, apreciată ca fiind mai realistă, ar fi aceea a adoptării unui Cod european al consumatorului care să incorporeze directivele cadru în domeniul protecţiei consumatorului.

Drept general al contractelor vs. drept special al contractelor

În general, se afirmă că soluţia evitării conflictelor de competenţă şi de interpretare în materie contractuală ar consta în existenţa unui drept general al contractelor. Acest lucru este evident şi din faptul că faţă de Principiile dreptului contractual european nu există şi alte dispoziţii. De aceea, argumentul unui set de dispoziţii cu caracter general în materie contractuală ar putea fi aplicat în domeniile agentului comercial, distribuţiei şi francizei. 

Se accentuează şi distincţia necesară între norme cu caracter dispozitiv (jus dispositivum) şi, respectiv, norme cu caracter imperativ (jus cogens).

Din punctul de vedere al dreptului comparat, sistemul juridic american, în special sistemul federal american, oferă un bun exemplu pentru integrarea juridică la nivelul UE. Atât SUA, cât şi UE sunt caracterizate printr-un sistem al competenţelor divizate, SUA fiind un stat federal cu o separare a competenţelor atât verticală, cât şi orizontală, iar UE având o ordine juridică autonomă, întemeiată pe o divizare a competenţelor atât verticală, cât şi orizontală. 

 

 

II. Beneficiile unui drept al UE

 

Contractele încheiate de către instituţii şi alte organisme ale UE cu persoanele fizice şi juridice sunt reglementate în prezent de către sistemul juridic naţional care are competenţă teritorială în cazul respectiv. Acest tip de discriminare în favoarea unui singur sistem juridic intern nu reprezintă o soluţie satisfăcătoare pe termen lung. Astfel de contracte trebuie analizate pe baza dreptului european. Mai mult, un drept european al contractelor poate servi drept instrument suplimentar pentru interpretarea acelor dispoziţii ale dreptului obligaţiilor care au fost deja standardizate. 

Tratatul Uniunii Europene instituie criteriul conform căruia dreptul obligaţiilor trebuie realizat astfel încât să fie convergent cu Tratele. Suplimentar, CEJ a întreprins primii paşi spre standardizarea dreptului civil, de exemplu, prin elaborarea unor reguli asupra forţei majore. 

De asemenea, conform celei de-a doua teze a art. 288 (în noua numerotare) din Tratatul CE, răspunderea oficială a Comunităţilor trebuie apreciată pe baza „principiilor generale comune ale legislaţiei statelor membre”. Aceste principii generale nu erau evidente, iar CEJ a trebuit să le creeze. Hotărârile Curţii privind conceptul de pagube sau daune, de dovadă a pagubelor sau daunelor, cauzalitate şi proporţionalitate au devenit parte a dreptului comun european al obligaţiilor, care privesc şi răspunderea contractuală. 

Conform lui Ole Lando,va apărea o problematică nouă atunci când directivele asupra agenţilor comerciali şi, respectiv, a protecţiei consumatorilor vor trebui interpretate. 

Rolul CEJ. Într-o privinţă, lipsa de standardizare a sistemelor juridice determină CEJ să se refere mai curând la dreptul naţional decât la normele europene. De exemplu, în stabilirea locului de executare menţionat în art. 5 din Convenţia asupra jurisdicţiei civile, Curtea şi-a întemeiat decizia pe dreptul naţional în temeiul căreia este asumată responsabilitatea, prin dreptul internaţional privat. Aceeaşi situaţie s-a produs şi în cazul în care a CEJ a trebuit să stabilească validitatea unui acord încheiat în sensul art. 17 din Convenţia asupra jurisdicţiei civile sau dacă acordul privind alegerea unei jurisdicţii a fost extins în mod tacit. Conform lui Ole Lando, în aceste domenii, CEJ ar trebui să stabilească reguli comune. 

Argumente împotriva unei legi standardizate a obligaţiilor

Unul dintre argumentele împotriva unei standardizări a dreptului obligaţiilor este acela că în Tratatele de înfiinţare a Comunităţilor Europene ori în Tratatul de la Maastricht asupra Uniunii Europene sau în Tratatul de la Amsterdam nu există nici o prevedere privind un drept uniform al obligaţiilor. 

În plus, este vorba de diferenţe substanţiale între sistemele europene de drept privat, în special între sistemul common law (din Anglia şi Irlanda), pe de o parte, şi sistemul de drept civil din celelalte state. De asemenea, există diferenţe însemnate şi între sistemele de drept civil ale Europei continentale. 

Pe de altă parte, un alt argument ar fi acela că standardizarea dreptului material al contractelor nu ar fi necesar, deoarece, în baza Convenţiei asupra dreptului aplicabil obligaţiilor contractuale, 4 dintre statele membre ale UE şi-au standardizat deja dreptul internaţional al contractelor (adică regulile care reglementează conflictele de lege). 

Argumente în favoarea unei standardizări a dreptului obligaţiilor

Diferenţele însemnate între sistemele de drept sunt, în fond, un motiv pentru standardizarea dreptului, mai curând decât împotriva sa. Aceste diferenţe complică derularea comerţului exterior. Cel puţin o parte la un contract internaţional este supus unui sistem juridic străin şi va trebui să investească timp, eforturi şi bani pentru a se familiariza cu dreptul străin. 

Progresul deja atins în privinţa standardizării dreptului obligaţiilor îl face pe acesta cu atât mai mult esenţial. Convenţia asupra dreptului aplicabil obligaţiilor contractuale este incompletă. Ea nu scuteşte întreprinderile de problemele juridice şi de costurile implicate de familiarizarea lor cu dreptul străin aplicabil. În plus, Marea Britanie nu include într-un sistem judiciar uniform mai multe teritorii, acestea din urmă totuşi având sisteme juridice care nu sunt în totalitate distincte celui din Anglia. 

Din punct de vedere istoric a fost demonstrat faptul că uniunile politice şi economice conduc la acelaşi sistem de drept civil. 

Dreptul comercial şi contractual din SUA, care este standardizat în multe privinţe în baza sistemului de common law, care se aplică în majoritatea statelor, a fost unificat în cursul ultimului secol. Printre factorii unificatori s-a numărat introducerea „normelor uniforme”, Codul comercial uniform (Uniform Commercial Code–UCC) şi, în special, în domenii importante ale dreptului comercial intern, cum ar fi dreptul care guvernează vânzarea de bunuri, dreptul aplicabil instrumentelor negociabile şi garanţiilor reale. 

Un alt argument care a fost adus în favoarea standardizării dreptului privat european se referă la faptul că, în cadrul UE, corpusul mixt de drept secundar (directive, reglementări etc.) este aplicat cu succes în statele membre, care se întemeiază fie pe tradiţia sistemului de common law, fie pe cea a dreptului civil (sistemele continentale). 

 

 

 

III. Principiile adoptării legislaţiei comunitare

 

Necesitatea. Acest principiu implică faptul că, înainte de adoptarea unei noi politici, autorităţile trebuie să stabilească dacă este necesară sau nu adoptarea de noi reglementări pentru aplicarea acestei politici. 

Proporţionalitatea. Orice reglementare trebuie să asigure echilibrul între ceea ce asigură şi ceea ce impune. Diversele instrumente juridice (primare şi secundare, acestea din urmă reglementări, directive–cadru ori măsuri adoptate prin co-reglementare etc.) permit autorităţilor publice să acţioneze în funcţie de obiectivele urmărite. 

Subsidiaritatea. În contextul UE şi al tratatelor sale, principiul subsidiarităţii asigură faptul că deciziile sunt adoptate la un nivel cât mai apropiat de cetăţeni, verificându-se, totodată, că orice acţiune care este întreprinsă la nivel european este justificată, în comparaţie cu opţiunile existente la nivel naţional. 

Transparenţa. Pentru îmbunătăţirea calităţii reglementării, redactarea legislaţiei nu trebuie încredinţată doar organismelor administraţiei publice. Participarea şi consultarea tuturor părţilor interesate sau implicate în etapele anterioare ale elaborării legislaţiei reprezintă cerinţe ale principiului transparenţei. 

Controlul. Autorităţile responsabile de reglementarea respectivă trebuie supuse controlului privitor la aplicarea acesteia. Toate părţile implicate trebuie să poată identifica în mod clar autorităţile care au stabilit politicile, precum şi reglementările aplicabile acestor autorităţi. Acolo unde este cazul, autorităţile competente trebuie să fie informate asupra dificultăţilor cu privire la implementarea politicilor sau reglementărilor, astfel încât acele instrumente să poată fi adoptate. 

Accesibilitatea. Reglementările coerente şi cuprinzătoare, accesibile celor cărora le sunt adresate, trebuie să fie puse în aplicare în mod corespunzător. Principiul accesibilităţii implică şi efortul special de comunicare din partea autorităţilor publice implicate, care trebuie să vizeze, de exemplu, categoria persoanelor care, datorită situaţiei lor, au dificultăţi în stabilirea propriilor drepturi. 

Caracterul simplu. Este necesar ca orice reglementare să fie simplu de utilizat şi de înţeles, astfel încât persoanele cărora le este adresată aceasta să poată utiliza în mod eficient drepturile care le sunt conferite. În plus, reglementarea trebuie să fie detaliată atât cât este necesar, şi cât se poate de simplă. 

 

 

 

 

 

IV. Opţiuni de implementare a politicilor

 

Alternative la reglementare

Reglementarea reprezintă una din principalele mijloace de punere în aplicare a politicii publice. Instrumentul juridic trebuie să îndeplinească o serie de cerinţe calitative. Totuşi, în situaţia autorităţilor publice, reglementarea nu este în mod necesar cea mai bună soluţie de rezolvare a unei anumite probleme, şi nici singura modalitate. Din contră, conform raportului Grupului Mandelkern, utilizarea excesivă de reglementări poate prejudicia credibilitatea şi eficacitatea politicilor publice. În multe situaţii, pot fi luate în considerare combinarea reglementării cu implicarea organismelor intermediare, cu condiţia ca acestea din urmă să respecte condiţii definite în mod clar. 

Raportul Grupului Mandelkern citează situaţii de utilizare greşită a metodei reglementării:

a) durata excesiv de lungă a procesului de reglementare. Astfel, în anumite domenii, este necesar un interval mai îndelungat de timp, pentru realizarea de consultări, studii de impact, care nu trebuie, însă, să compromită eficienţa procesului de adoptare a reglementărilor;

b) costuri disproporţionate ocazionate de elaborarea şi punerea în aplicare a reglementărilor;

c) lipsa responsabilităţilor în cazul actorilor. Dacă reglementarea intervine în mod excesiv în organizarea internă a actorilor din domeniile economic sau social sau în obligaţiile impuse cetăţenilor, există riscul diminuării iniţiativei spontane, a responsabilităţii sau a participării civice; 

d) pierderea credibilităţii în situaţia proceselor de reglementare, care reprezintă un efect indirect. O dată ce reglementarea este adoptată şi pusă în aplicare în mod necorespunzător, sporeşte propensiunea de criticare a acesteia, precum şi neconformarea la dispoziţiile acesteia. Prin urmare, se reduce eficienţa reglementării în discuţie. 

Posibile alternative la procesul de reglementare. Conform raportului citat, alternativele la procesul de reglementare se prezintă într-un spectru larg. Astfel, printre acestea, se numără:

a) lipsa acţiunii, în situaţia în care aceasta poate constitui o alternativă. Această situaţie reprezintă o consecinţă a păstrării încrederii în reglementările în vigoare şi a evitării implementării unor soluţii a căror evaluare este timpurie. 

b) mecanisme de asigurare a stimulentelor, care se pot prezenta sub forma campaniilor de informare a cetăţenilor asupra drepturilor şi obligaţiilor lor. În plus, poate fi vorba şi de stimulente fiscale (bonusuri, reduceri sau scutiri, ori niveluri diferite de impozitare) care să încurajeze populaţia la schimbarea comportamentului.

c) auto–reglementarea, care se defineşte drept un instrument unic de reglementare pentru sectorul privat. Această metodă ia forma stabilirii de standarde calitative, certificare, coduri de conduită, grupuri de actori economici care urmăresc îmbunătăţirea calităţii tehnice şi/sau a activităţii lor comerciale. 

d) politicile contractuale. Reglementarea contractuală poate lega autorităţile publice de actorii din sectorul privat (companii, asociaţii, persoane fizice). Pot exista compensaţii financiare în schimbul îndeplinirii standardelor calitative (cum ar fi, de exemplu, cele privind protecţia mediului) sau pentru activităţile care contribuie la activităţile publice (în special în domeniul social). Aceleaşi metode pot fi utilizate în legătură cu diverse autorităţi publice (de exemplu, pentru implementarea fondurilor structurale europene sau în relaţiile între state şi autorităţile descentralizate). De asemenea, această formă de reglementare poate implica actori din sectorul privat. Încheierea unui contract care instituie reguli comune partenerilor cu interese diferite (de exemplu, pentru reprezentanţii angajaţilor şi, respectiv, pentru sindicate) indică anumite caracteristici ale reglementării (interesul general). 

e) mecanisme de asigurare a responsabilităţii. Pentru punerea în aplicare a politicilor publice, este de dorit introducerea de mecanisme care să garanteze că, în lipsa unei reglementări, actorii implicaţi îşi asumă responsabilităţile şi îşi îndeplinesc obligaţiile în mod efectiv.

f) recunoaşterea reciprocă. În Europa există un exemplu relevant pentru alternativa la reglementare, sistem care poartă denumirea de recunoaştere reciprocă a regulilor naţionale, chiar în situaţia în care ele sunt diferite de cele din statul care le recunoaşte. Este, în special, cazul validării calificărilor profesionale ori a diplomelor de studii. De asemenea, la nivelul UE există „metoda coordonării deschise”, care permite statelor membre să atingă obiective comune cu ajutorul metodelor implementate la nivel naţional şi, respectiv, prin schimbul reciproc de informaţii. 

g) îmbunătăţirea reglementărilor în vigoare. În anumite situaţii, implementarea de noi reglementări reprezintă consecinţa neaplicării celor în vigoare. 

V. Aplicarea uniformă a dreptului comunitar

 

În răspunsurile formulate ca urmare a Comunicării redactate de către Comisia Europeană în 2001 a fost accentuată necesitatea aplicării uniforme a dreptului comunitar, în detrimentul unei abordări segmentate. Astfel, la nivel contractual, există diferenţe de tratament, cum ar fi, de exemplu, în privinţa dreptului de retragere din contractele încheiate, în special în cazul duratei şi metodelor diferite de calcul a acestor perioade.

O altă categorie de diferenţe priveşte situaţia actelor comunitare care, prin aplicare, produc efecte conflictuale. 

De asemenea, o altă critică a vizat coexistenţa a două abordări juridice diferite în cadrul aceleiaşi directive. Un exemplu priveşte diferenţierea realizată în privinţa abordărilor legislaţiei aplicabile asupra marketingului şi, respectiv, a contractelor în Directiva asupra comerţului electronic. În plus, neconcordanţele existente în cadrul directivei pot genera consecinţe asupra legislaţiei naţionale de implementare. 

Alte critici au fost formulate în contextul utilizării în directive a unor termeni juridici generali, cum ar fi „contract", „pagubă", „remunerare echitabilă", „utilizare frauduloasă" sau „suport durabil”. Absenţa unor definiţii comune ori existenţa unor definiţii generale în directive permite legiuitorului naţional o marjă semnificativă de apreciere, în privinţa legislaţiei de implementare. Pe de altă parte, în anumite situaţii, termenii respectivi sunt definiţi doar în anumite directive. O problemă ridicată în cursul consultărilor ocazionate de publicarea comunicării Comisiei a vizat posibilitatea extinderii unei definiţii dintr-o directivă la interpretarea altor directive. Această abordare metodologică a fost utilizată de către avocatul general în cazul Simone Leitner/TUI Deutschland GmbH & Co KG. În acest caz, Curtea Europeană de Justiţie (CEJ) a interpretat termenul general de „daune" doar în lumina Directivei asupra pachetului de transport, şi nu a urmat opinia avocatului general. Totuşi, Comisia Europeană opinează că această abordare nu trebuie generalizată.

Pe de altă parte, legiuitorul naţional se confruntă cu o dilemă în privinţa sistemului juridic propriu: fie implementarea directivelor cu o sferă limitată permite o adaptare mai mare a sistemului juridic naţional decât a fost avută în vedere de măsura comunitară în discuţie, fie implementarea este restricţionată la pura transpunere a directivei în discuţie. În anumite situaţii, această dilemă poate genera neconcordanţe în privinţa sistemului juridic naţional. 

O altă categorie de probleme care priveşte neconcordanţe în aplicarea legislaţiei naţionale de implementare priveşte situaţia introducerii, prin directive, de concepte străine legislaţiei naţionale în vigoare. Astfel, s-a menţionat situaţia în care, prin implementarea în dreptul naţional a unei directive, anumiţi legiuitori menţin în vigoare, în paralel, legislaţia naţională, creând astfel o situaţie de nesiguranţă juridică.

Principiul armonizării minimale în privinţa legislaţiei protecţiei consumatorilor a fost criticat ca nereuşind să atingă uniformitatea de soluţii în situaţii asemănătoare, ceea ce piaţa internă ar impune. 

Conform Comisiei asupra Dreptului European al Contractelor, noţiunea de drept al contractelor, pe care o are în vedere Comisia Europeană în comunicarea sa din 2001, este prea restrictivă. Este sugerată noţiunea mai largă de drept patrimonial, care ar urma să cuprindă dreptul contractelor (incluzând aici şi cele mai importante tipuri de contracte: vânzare, servicii – inclusiv servicii financiare, operaţiunea de creditare, leasingul, închirierea şi utilizarea proprietăţii), obligaţiile juridice extra-contractuale (rezultate din delict, îmbogăţirea fără justă cauză şi negotiorum gestio), regimul juridic al transferului bunurilor mobile, reglementările cu privire la trust (fiducie, în sistemul de common law) şi, respectiv, la instrumentele juridice corespunzătoare din sistemele juridice continentale.

În plus, conform aceleiaşi comisii, eficienţa oricărei măsuri de armonizare a reglementărilor privind obligaţiile ori bunurile mobile depinde într-o măsură semnificativă de modul în care drepturile recunoscute pot fi exercitate în cadrul unei acţiuni judecătoreşti. De aceea, este propusă includerea în cadrul măsurilor de armonizare la nivel european şi a normelor procedurale, nu numai a celor de drept material. 

VI. Implicaţii pentru piaţa internă

 

Barierele asupra pieţei interne includ obstacolele privinţa tranzacţiile transfrontaliere, care derivă direct sau indirect din legislaţia contractuală divergentă a statelor membre sau din complexitatea juridică a acestor situaţii. Aceste situaţii sunt răspunzătoare de interzicerea, împiedicarea sau dezavantajarea tranzacţiilor respective. 

Într-un număr de contribuţii adresate Comisiei ca urmare a publicării comunicării din 2001, provenite în special din partea unor firme cu activităţi de export, a fost accentuat faptul că alegerea normei aplicabile nu este întotdeauna realistă din punct de vedere comercial şi nici dezirabilă. 

În primul rând, această alegere nu ajută partea contractantă cu o poziţie inferioară în a alege norma aplicabilă în cadrul negocierilor. În plus, o astfel de alegere implică costuri juridice considerabile şi riscuri comerciale pentru respectiva parte contractuală, situaţie care se răsfrânge în mod special asupra IMM-urilor. 

În al doilea rând, această situaţie este şi mai descurajantă pentru consumatori. În cele mai multe cazuri, legislaţia naţională nu este şi legislaţia aplicabilă contractului. Acest lucru se explică prin faptul că legea comerciantului este aleasă ca lege aplicabilă în baza unor clauze contractuale standard sau este stabilită în mod obiectiv de către art. 4 din Convenţia de la Roma din 1980 (dreptul aplicabil în absenţa desemnării unei norme). 

În ultimul rând, distincţia dintre dispoziţiile imperative şi cele neimperative, deşi evidentă în teorie, este mai puţin evidentă în practică. 

Alte exemple de obstacole se referă la cerinţele divergente privitoare la încheierea contractelor, cum ar fi condiţiile de formă (de exemplu, anumite contracte trebuie încheiate în faţa unui notar, ori cerinţa de autentificare a documentelor, care este obligatorie pentru anumite contracte). În plus, în anumite situaţii, există tipuri de contracte care trebuie redactate într-o anumită limbă.

Între statele membre există diferenţe considerabile în ceea ce priveşte admisibilitatea clauzelor contractuale de către instanţele judecătoreşti. Astfel, în state precum Germania ori statele nordice, instanţele exercită un control strict asupra corectitudinii clauzelor contractuale. În alte state, controlul este limitat la interpretarea contractelor şi doar pentru a permite eliminarea anumitor clauze din contractele comerciale. Această situaţie creează nesiguranţă pentru companiile care utilizează clauze standard şi împiedică utilizarea contractelor standard, care au fost de fapt create pentru facilitarea tranzacţiilor transfrontaliere şi care au fost desemnate spre utilizare în orice sistem de drept. 

Numeroase contribuţii privesc divergenţele existente între regulile naţionale referitoare la contracte, pe de o parte, şi regulile asupra transferului proprietăţii şi valorilor mobiliare referitoare la bunurile mobile, pe de altă parte. Regulile naţionale asupra transferului de proprietate diferă şi, de aceea, momentul transferului proprietăţii este diferit. 

 

VII. Abordarea sugerată: combinarea măsurilor legislative cu cele nelegislative

 

În anumite cazuri, Tratatul CE asigură baza juridică a soluţionării problemelor identificate. În alte situaţii, sunt necesare soluţii nelegislative, precum şi legislative (reglementări, directive, recomandări). Există, în cazul soluţiilor legislative şi alte instrumente disponibile, cum ar fi co-reglementarea, auto-reglementarea, acordurile sectoriale voluntare, metoda coordonării directe, intervenţiile financiare, campaniile de informare. Totuşi, Comisia apreciază faptul că metoda de combinare a celor două tipuri de măsuri nu poate soluţiona toate problemele ridicate. În plus, soluţiile respective nu pot fi implementate în toate sectoarele, în mod nediferenţiat. 

Una din acţiunile principale avute în vedere este îmbunătăţirea acquis–ului în vigoare şi a celui care va fi adoptat în viitor. Una din concluziile consultării lansate de către Comisie în 2001 a fost aceea că este posibilă continuarea abordării sectoriale. Cu toate acestea, unele poziţii exprimate au accentuat necesitatea sporirii coerenţei acquis–ului în vigoare în domeniul dreptului contractual, precum şi a evitării neconcordanţelor care ar putea apărea în privinţa acquis–ului adoptat în viitor. 

Obiectivul Comisiei este acela de realizare a unui acquis în privinţa dreptului contractelor cu un grad ridicat de coerenţă, atât în cazul elaborării lui, cât şi al implementării şi aplicării acestuia. Totuşi, dacă diferenţele între dispoziţiile directivelor pot fi explicate prin caracterul diferit al problemelor pe care aceste directive urmăresc să le soluţioneze, nu este necesară intervenţia. Diferenţele existente în privinţa termenilor şi a conceptelor care nu pot fi explicate prin diferenţele existente între probleme trebuie eliminate. 

Un acquis comunitar îmbunătăţit trebuie să sporească aplicarea uniformă a dreptului comunitar şi, totodată, să faciliteze funcţionarea uniformă a tranzacţiilor transfrontaliere şi, prin urmare, realizarea pieţei interne. 

Comisia Europeană consideră că un cadru comun de referinţă, care să instituie principiile şi terminologia comune în domeniul dreptului contractual european, reprezintă un pas important spre îmbunătăţirea acquis–ului comunitar. Dacă acest cadru comun este larg acceptat drept model pentru dreptul contractual european, care să răspundă cât mai bine necesităţilor operatorilor economici, este de aşteptat ca el să fie luat în considerare drept un punct de referinţă pentru legiuitorul naţional din statele membre ale UE, pentru adoptarea de noi reguli contractuale ori de amendare a celor deja în vigoare. 

De asemenea, în comunicarea dată publicităţii de către Comisie în 2001, a fost indicat faptul că îmbunătăţirea calităţii legislaţiei deja în vigoare implică, în primul rând, modernizarea instrumentelor în vigoare. În plus, Comisia are în vedere şi următoarele tehnici legislative: consolidarea, codificarea şi reorganizarea instrumentelor juridice în vigoare, centrate pe transparenţă şi claritate. 

Promovarea de clauze contractuale standard. Principiul libertăţii contractuale, care reprezintă baza dreptului contractelor în toate statele membre, poate reprezenta un punct de pornire. Această libertate este restricţionată de către anumite dispoziţii juridice imperative. Cu toate acestea, dispoziţiile imperative sunt limitate, iar părţile contractului se bucură de un grad semnificativ de libertate contractuală în negocierea clauzelor şi condiţiilor contractuale. Totuşi, în imensa majoritate a cazurilor, şi în special în tranzacţiile simple şi frecvente, părţile sunt deseori interesate să utilizeze clauze contractuale standard, care reduc costurile şi timpul de negociere al unui contract. 

VIII. Opţiuni de uniformizare a dreptului privat la nivelul UE

 

Conform Comisiei Europene, orice măsură de uniformizare trebuie luată în conformitate cu principiile subsidiarităţii şi proporţionalităţii, astfel cum acestea sunt prevăzute în art. 5 din Tratatul CE şi în Protocolul privind subsidiaritatea şi proporţionalitatea. 

Totodată, există beneficii evidente ale acţiunii la nivel comunitar, spre deosebire de nivelul naţional, în situaţia în care o măsură are un impact la nivelul întregului spaţiu al Uniunii. Astfel, acţiunea comunitară reprezintă cea mai bună soluţie de asigurare a unui tratament omogen în privinţa sistemelor naţionale şi de stimulare a cooperării eficiente între statele membre. 

Ca principiu, legislaţia trebuie să fie eficientă şi nu trebuie să impună constrângeri excesive asupra autorităţilor naţionale, regionale sau locale sau asupra sectorului privat. 

În afara celor patru opţiuni prezentate de către Comisia Europeană în comunicarea sa, există şi altele, care acoperă dreptul contractelor sau alte domenii ale dreptului privat. Fiecare opţiune poate fi utilizată în sectoare economice specifice sau poate fi aplicată orizontal. În plus, caracterul obligatoriu al unei măsuri depinde de domeniul vizat de aceasta, precum şi de interesele în discuţie.

Opţiunea I: Lipsa acţiunii la nivel comunitar

În multe situaţii, piaţa creează probleme de interes public, totodată elaborând propriile soluţii, ceea ce implică faptul că eficacitatea pieţei în rezolvarea propriilor probleme nu trebuie subestimată.

Diverse stimulente asigurate de către statele membre şi de către asociaţiile profesionale pot canaliza în mod eficient piaţa într-o anumită direcţie. În plus, anumite servicii ale operatorilor economici pot soluţiona în mod eficient problemele identificate în legătură cu tranzacţiile transfrontaliere. 

Evoluţiile economice, în special sporirea integrării pieţelor spre o piaţă internă reală, creează, de asemenea, stimulente pentru actorii politici naţionali şi pentru legiuitor să identifice soluţiile la problemele apărute. Această situaţie poate conduce la un anumit grad de armonizare fără existenţa unor reguli obligatorii elaborate la nivel comunitar (“soft harmonisation”), ci drept consecinţă a evoluţiilor economice. 

Comisia asupra Dreptului European al Contractelor are, însă, o opinie divergentă faţă de cea a Comisiei Europene. Astfel, problemele enunţate de către Comisie nu pot fi rezolvate prin apelarea doar la forţele pieţei. Totuşi, forţele pieţei nu pot reglementa principiile generale de drept, în sensul încheierii, validităţii, interpretării, executării, despăgubirilor pentru neexecutare, limitarea răspunderii contractuale, restituirea prestaţiilor contractuale etc. De asemenea, această abordare nu poate funcţiona în cazul dreptului consumatorilor, în care autonomia părţilor contractuale poate fi limitată, pentru că forţele pieţei nu garantează, în general, protecţia părţii contractuale cu statut inferior. 

Opţiunea II: Dezvoltarea principiilor comune ale dreptului contractelor 

O altă soluţie ar fi aceea a promovării cercetării de drept comparat şi a cooperării în scopul identificării principiilor comune existente la nivelul dreptului privat naţional. În plus, aplicarea principiilor comune, a principiilor generale, a liniilor directoare ori a codurilor de conduită poate conduce chiar la crearea unui drept cutumiar, printr-o aplicare îndelungată şi repetată a normelor, precum şi dintr-o convingere împărtăşită în mod comun. 

O dată ce aceste principii comune au fost stabilite şi convenite de către toate părţile interesate din statele membre, trebuie asigurată diseminarea lor pe scară largă în rândul celor care trebuie să le aplice. Totuşi, principiile comune pot fi aplicate pe o bază voluntară. 

O altă soluţie ar fi aceea a contractelor standard, care ar economisi timp pentru negocierea termenilor contractuali ai fiecărei tranzacţii. Totodată, această soluţie ar asigura şi un anumit grad de siguranţă pentru părţi, instrumentele respective obţinând un statut apropiat de cel al reglementării cu caracter juridic. 

Opţiunea III: Îmbunătăţirea calităţii legislaţiei în vigoare

Îmbunătăţirea legislaţiei în vigoare implică, în primul rând, modernizarea instrumentelor deja existente. Printre altele, acolo unde este cazul, directivele pot fi supuse simplificării dispoziţiilor acestora. 

Conform Comisiei asupra Dreptului European al Contractelor, a treia abordare a Comisiei Europene este, în esenţă, aceea de transformare a actualei abordări sectoriale direcţionată spre activităţi definite, într-o metodologie generală şi, în legătură cu acest aspect, aceea de uniformizare a terminologiei dreptului privat comunitar. 

De asemenea, o îmbunătăţire suplimentară ar fi aceea a adaptării substanţei instrumentelor juridice deja în vigoare, în locul adoptării unor noi reglementări. De exemplu, sfera de aplicare a diverselor directive ar trebui extinsă, dacă este necesar şi dacă este potrivit, pentru contractele sau tranzacţiile care au caracteristici asemănătoare cu cele acoperite de către respectiva directivă însă, care din motive diverse nu au fost incluse în sfera de aplicare a directivei la momentul adoptării sale. Acest lucru ar asigura o coerenţă sporită în cadrul unui sector bine definit de activităţi sau a unui tip de tranzacţii. 

Opţiunea IV: Adoptarea unei noi legislaţii cuprinzătoare la nivel comunitar

O altă opţiune ar fi aceea a unui text general care să cuprindă dispoziţii generale asupra dreptului contractelor, precum şi dispoziţii particulare privind anumite contracte. În această situaţie, trebuie discutată opţiunea alegerii unui instrument juridic şi a caracterului obligatoriu al acestuia. Alegerea instrumentului depinde de un număr de factori, inclusiv gradul de armonizare avut în vedere. 

Acordul internaţional

Acordurile internaţionale ajută la standardizarea dreptului în beneficiul întregii Uniuni, în situaţia în care toate statele membre le ratifică sau aderă la acestea. Acest lucru pare evident, însă trebuie accentuat, deoarece există multe domenii ale dreptului internaţional în care coexistă diverse convenţii multilaterale, fiecare dintre acestea fiind ratificate de către diverse state membre. Astfel de convenţii tind să atragă noi diferenţe între sistemele juridice, de aceea legiuitorii naţionali trebuie îndemnaţi fie să adere în bloc la viitoarele acorduri internaţionale, fie să nu o facă în totalitatea lor. În multe privinţe, această problemă rămâne acută, putând fi citat aici cazul ratificării Convenţiei de la Lugano din 21 iunie 1993 asupra răspunderii civile din daune cauzate de activităţile periculoase pentru mediu, elaborată sub egida Consiliului Europei, a altor acorduri internaţionale din domeniul răspunderii de mediu şi a Convenţiei de la New York privind limitarea termenelor în vânzarea internaţională de bunuri, care reprezintă un acord paralel pentru Convenţia ONU de la Viena privind vânzarea de bunuri. 

Mai mult, acordurile internaţionale sunt adesea incomplete. Ele tind, de obicei, să se centreze pe un domeniu restrâns, excluzând astfel, domeniile periferice, iar, pe de altă parte, obişnuiesc să supună toate aspectele de importanţă fundamentală sistemelor naţionale de drept privat. Cu excepţia dreptului internaţional privat, dreptul privat care a fost standardizat prin acorduri internaţionale este considerat a fi un tip de drept fără eficienţă practică. Totuşi, în măsura în care convenţiile globale sau europene conţin reguli acceptabile, asemenea Convenţiei ONU privind vânzările, aceste reguli pot fi incorporate în viitorul Cod civil european. Suplimentar, la momentul intrării în vigoare a unui Cod civil european, acordurile internaţionale privind dreptul civil vor înceta să îşi mai producă efectele, fie pentru toate contractele din cadrul pieţei unice, fie doar pentru contractele transfrontaliere, ceea ce ar constitui un progres real. 

Acordurile internaţionale şi directivele europene. Este posibil ca uneori acordurile internaţionale se intre în conflict cu politica legislativă a UE. Astfel, apare problema dorinţei legiuitorilor din Uniune de a suplimenta dreptul internaţional cu propriile dispoziţii interne, ceea ce creează numeroase dificultăţi de coordonare, atât în termeni de drept material, cât şi în termenii regulilor de implementare.

Un exemplu priveşte dreptul aplicabil vânzării de bunuri; actualul drept german asupra vânzării de bunuri are un statut de incertitudine. În primul rând, în context internaţional, este necesară clarificarea conflictului de legi între regulile particulare care trebuie aplicate în baza Convenţiei asupra vânzării internaţionale de bunuri şi regulile de drept internaţional privat care sunt cuprinse în Convenţia de la Roma asupra dreptului aplicabil obligaţiilor contractuale. În al doilea rând, practicienii interni trebuie să aibă în vedere patru regimuri diferite, cel al Convenţiei asupra vânzării internaţionale de bunuri, cel al Codului civil german, cel al Codului comercial german, precum şi cel al legilor speciale, unele având origine internă, iar altele derivând din transpunerea legislaţiei comunitare în domeniul dreptului consumatorului. 

În multe alte jurisdicţii din UE, dreptul privind vânzarea de bunuri este puţin mai clar. Standardizarea parţială şi regională, precum în Scandinavia, pare, din perspectivă europeană, să înrăutăţească haosul existent la nivelul UE.

O directivă ar permite, pe de o parte, un anumit grad de flexibilitate pentru adaptarea legislaţiei de implementare la condiţiile naţionale specifice. Pe de altă parte, fiind vorba despre o directivă, pot apărea diferenţe de implementare la nivel naţional, care pot reprezenta obstacole în funcţionarea pieţei interne. 

O reglementare ar acorda statelor membre o flexibilitate redusă pentru integrarea acesteia în sistemele juridice naţionale, însă, pe de altă parte, ar asigura condiţii mai transparente şi mai uniforme pentru operatorii economici de pe piaţa internă.

În cazul recomandării, aceasta ar putea fi adoptată, doar dacă este ales un model pur opţional.

În privinţa caracterului obligatoriu al măsurilor care ar putea fi propuse, pot fi combinate următoarele abordări:

a) un model pur opţional, ales de către părţi. Un exemplu ar putea fi cel al unei recomandări sau reglementări aplicabile atunci când părţile convin că respectivul contract trebuie reglementat de către acel instrument juridic.

b) un set de reguli care s-ar putea aplica, cu excepţia situaţiei în care aplicarea lor ar fi exclusă în cazul respectivului contract. Acest tip de legislaţie există deja în contextul directivei privind întârzierea plăţilor. Această abordare ar asigura că părţile contractuale deţin deplina libertate contractuală de a defini conţinutul contractului. 

c) un set de reguli a căror aplicare nu poate fi exclusă prin contract.

A treia abordare ar înlocui legea naţională în vigoare, în timp ce prima ar permite coexistenţa cu dreptul naţional. A doua opţiune ar putea, fie coexista, fie înlocui legea naţională. 

Alegerea instrumentului: directivă sau reglementare

În Tratatul UE există dispoziţii care exclud posibilitatea alegerii directivei (art. 94 şi art. 96) ori reglementării (art. 89). Chiar în situaţia în care dispoziţia Tratatului nu este evidentă (cum este cazul art. 95), există o decizie politică prin care se acordă preeminenţă directivei asupra reglementării. În alte situaţii, alegerea tipului de instrument juridic este lăsată la nivelul Protocolului anexat Tratatului de la Amsterdam asupra subsidiarităţii şi proporţionalităţii. 

Conform raportului final al Grupului Mandelkern, unul din argumentele avansate în favoarea utilizării mai extinse a reglementărilor este acela că respectivul instrument juridic accelerează procesul legislativ, prin eliminarea necesităţii de transpunere în dreptul lor naţional, de către statele naţionale, a reglementării convenite. 

O complicaţie suplimentară apare în situaţia în care este adoptată o reglementare, prin faptul că aceasta din urmă poate genera consecinţe negative serioase în privinţa ordinii juridice interne dintr-un stat membru. 

Directiva. Conform Comisiei asupra Dreptului European al Contractelor , directiva nu este potrivită pentru uniformizarea dreptului care, nu numai că înlocuieşte sau completează anumite aspecte particulare ale dreptului în vigoare, ci are şi funcţia de înlocuire a anumitor dispoziţii naţionale de drept privat. De aceea, în locul adoptării de directive, ar fi mai potrivită adoptarea unei măsuri uniforme care să dea forţă juridică principiilor comune ale dreptului patrimonial european, mai curând decât să acorde competenţe statelor membre în transpunerea în dreptul intern a instituţiilor juridice. 

Reglementarea. Date fiind considerentele legate de caracterul directivei, ar fi utilă adoptarea de texte juridice direct aplicabile în dreptul intern al statelor membre. Cu toate acestea, există şi inconveniente ale legiferării prin reglementări, dintre care, cel mai important se referă la lipsa de flexibilitatea reglementării în raport cu codificările dreptului civil la nivelul statelor membre. 

De aceea, Comisia asupra Dreptului European al Contractelor propune o nouă abordare, dat fiind faptul că metodele actuale de atingere a uniformizării ori armonizării dreptului la nivelul Uniunii sunt prea constrângătoare pentru o acţiune în domeniul dreptului privat. Noua abordare este necesară în contextul potenţialei rezistenţe la codificarea normelor private în anumite jurisdicţii. Ar fi util un compromis între diversele abordări ale tehnicii juridice, care să evite atât caracterul fix al formelor tradiţionale de codificare prin legislaţia primară, cât şi caracterul incert al jurisprudenţei tradiţionale din sistemul common law. Astfel, în locul adoptării unui text de lege în formă convenţională, ar fi mai util un set de principii care să fie incluse mai elastic în legislaţia naţională, care să aibă totuşi caracter juridic şi statut de legislaţie primară. 

Acordurile judiciare. Un text juridic cu valoare obligatorie care unifică o parte semnificativă a dreptului privat la nivelul Uniunii poate ridica problema unei reţele jurisdicţionale potrivite pentru rezolvarea diferendelor apărute. De asemenea, trebuie respectat principiul fundamental potrivit căruia dreptul comunitar trebuie aplicat în toate statele membre. 

Sfera legislaţiei: aspecte transfrontaliere şi interne. Principiile propuse de către Grupul de Studiu asupra unui Cod Civil European (Study Group on a European Civil Code) nu disting între aspectele transfrontaliere şi cele pur interne, adică cele care ţin exclusiv de competenţa unei singure jurisdicţii. Pentru o astfel de abordare pledează mai multe argumente. Pe de o parte, competenţa Uniunii de adoptare a legislaţiei în domeniul dreptului privat poate fi diferită, în funcţie de activităţile transfrontaliere avute în vedere ori de intenţia instituirii în cadrul Uniunii a unei zone juridice uniforme. Prin urmare, este potrivit un mod conceptual al unui stadiu intermediar care să vizeze doar aspectele transfrontaliere. Această etapă intermediară, prin care legislaţia europeană asupra aspectelor de drept privat este restricţionată doar la tranzacţiile transfrontaliere este concepută pe o bază opţională, astfel încât viitorul proces al armonizării (care ar urma să includă şi aspectele de drept intern) să poate fi amânat atât timp cât este necesar. 

IX. Rolul jurisprudenţei în crearea dreptului privat comunitar

 

Rolul CEJ în crearea dreptului privat european este relativ limitat, o dată ce la nivelul Uniunii există un drept privat relativ redus numeric. Totuşi, anumite principii generale de drept care au fost dezvoltate în dreptul administrativ sau economic, precum abuzul de drept ori proporţionalitatea, pot exercita o influenţă asupra dreptului privat, însă astfel de principii au o forţă relativ redusă de unificare. O influenţă sporită a Curţii apare în situaţia responsabilităţii (tort law), în care CEJ este împuternicită de către art. 215 din Tratatul CEE să extragă principiile generale ale responsabilităţii din diverse sisteme juridice naţionale şi să le utilizeze în crearea unei răspunderi a statelor membre pentru încălcarea dreptului comunitar (de exemplu, pentru neimplementarea sau pentru implementarea incorectă a directivelor comunitare). Astfel, este de aşteptat impunerea unei responsabilităţi asupra persoanelor fizice sau companiilor pentru încălcarea obligaţiilor rezultate din art. 85 şi 86 ale Tratatului CEE, care interzic întreprinderilor să încheie acorduri de creare a unor carteluri ori de a face abuz de poziţie dominantă. Pe de altă parte, posibilităţile Curţii de iniţiere a unei astfel de evoluţii în domeniul dreptului contractelor este apreciată ca fiind foarte redusă. 

De asemenea, Curtea Europeană a Drepturilor Omului este aproape inactivă în domeniul dreptului privat. Este adevărat că un număr de drepturi ale omului enumerate în Convenţia Europeană a Drepturilor Omului şi în protocoalele sale au conotaţii patrimoniale şi că astfel de dispoziţii pot avea un efect „orizontal” sau asupra terţilor. Însă Convenţia nu reglementează în mod clar problema efectelor orizontale, iar Curtea Europeană nu le acceptă în mod explicit.

Un alt aspect al jurisprudenţei în legătură cu instanţele naţionale din statele membre ale Uniunii este acela al deciziei unei instanţe naţionale care se poate întemeia pe jurisprudenţa existentă în alt stat membru, ori pe o opinie formulată în literatura juridică a altui stat membru. Aceasta poate reprezenta o soluţie, în situaţia în care o instanţă care trebuie să decidă asupra unei probleme nou apărute, iar Codul civil din statul respectiv ori precedentele existente în jurisprudenţă nu constituie un ghid suficient. Prin forţă persuasivă, o astfel de decizie poate fi acceptată în alte state şi, astfel, să devină parte a dreptului privat european. 


Caracteristici ale rolului CEJ în crearea dreptului privat european


CEJ este creatoare de drept privat doar în situaţia în care are autoritatea de a o face, întemeindu-se pe Tratatele Uniunii şi în limitele acestora. În acelaşi timp, Curtea ţine cont de echilibrul între instanţele judecătoreşti din statele membre şi rolul ei, datorită faptului că UE nu are o structură duală completă a instanţelor judecătoreşti. Curtea are autoritatea de a decide într-un caz, în situaţia în care este vorba de interpretarea directă a Tratatelor sau a legislaţiei comunitare. În situaţia în care este vorba de un aspect referitor la protecţia cetăţenilor din comunitate împotriva consecinţelor unei încălcări a Tratatelor ori a directivelor, atunci Curtea este înclinată să lase protecţia acelor drepturi (incluzând aici aspectele de drept privat ale drepturilor respective) dreptului naţional. 


În situaţia în care Curtea decide să creeze drept privat european, ea trebuie să nu favorizeze una din soluţiile naţionale în detrimentul altei soluţii posibile. Mai mult, Curtea trebuie să ia în calcul şi aşa–numitele „interese ale statului".


După cum se va vedea în cele ce urmează, în cazurile în care a intervenit problematica răspunderii statului membru ori cea a îmbogăţirii fără justă cauză, dreptul intern din statele membre nu se aplică datorită propriei forţe juridice, ci în baza Tratatelor comunitare. 

Situaţii de creare a dreptului privat european de către CEJ


O dată cu sporirea volumului regulilor de drept privat european, a sporit şi numărul de cazuri în care CEJ trebuie să interpreteze aceste reguli. În anumite situaţii, Curtea depăşeşte simpla interpretare şi, pentru a apăra regulile comunitare fundamentale, astfel cuprinse în Tratate, creează noi reguli de drept privat european aplicabile în toate statele membre. Unul dintre exemplele majore este cel al consecinţelor de drept privat pe care le angajează neimplementarea directivelor de către statele membre. În acest domeniu, CEJ a stabilit reguli europene asupra răspunderii statului respectiv. Un alt exemplu priveşte consecinţele de drept privat ale impunerii de taxe vamale ori contribuţii fiscale care ulterior sunt declarate nule, ca urmare a încălcării Tratatului CE. Apare, în această situaţie, problema dacă respectivele contribuţii trebuie restituite şi în ce condiţii (problema îmbogăţirii fără justă cauză, atât în privinţa statelor membre, cât şi a cetăţenilor). 


În plus, a fost înregistrat un număr în creştere de cazuri în care CEJ a trebuit să dea o interpretare a art. 288 din Tratatul CE(fostul art. 215).


În principal, CEJ a instituit un drept privat comun statelor membre în domenii precum: răspunderea statului pentru neimplementarea directivelor, îmbogăţirea fără just temei prin impunerea sau perceperea de taxe vamale sau contribuţii fiscale (impozite şi taxe), consecinţele sancţiunii nulităţii care rezultă din art. 81 din Tratatul CE (fostul art. 85) privind concurenţa neloială. Totuşi, acest din urmă domeniu de drept se află în strânsă legătură cu dreptul public (antitrust).


Protecţia drepturilor comunitare de către statele membre. În 1976 Curtea a pronunţat două hotărâri în cazuri de îmbogăţire fără just temei: cazul C-33/76 (Rewe-Zentralfinanz eG and Rewe Zentral AG v. Landwirtschaftskammer für das Saarland) şi cazul Case C-45/76 (Comet v. Produktschap voor Siergewassen). Aceste cazuri priveau restituirea de contribuţii pentru inspecţia fitosanitară ocazionată de importul de mere, care au fost considerate ca fiind echivalente cu taxele vamale, precum şi plata nedatorată de contribuţii socotite drept echivalente taxelor vamale pentru exportul de bulbi de flori. Curtea a statuat că, în situaţia în care nu există reguli comunitare care să protejeze drepturile create de către dreptul comunitar, dreptul fiecărui stat membru trebuie să desemneze instanţele competente şi trebuie să instituie reguli procedurale şi condiţii care să reglementeze acţiunile de protejare acelor drepturi. De asemenea, Curtea a precizat că libertatea statelor membre în acest domeniu nu este completă, iar dreptul relevant al statelor membre trebuie să fie în conformitate cu două principii fundamentale: principiul echivalenţei şi principiul eficacităţii. 


Răspunderea statului membru. Printr-o serie de cazuri, CEJ a creat un tip de răspundere a statului pentru situaţia în care statele membre nu implementează corect directivele, iar cetăţenii suferă prejudicii drept consecinţă a neimplementării şi a absenţei efectului direct. 


Astfel, în cazurile conexe C-6/90 şi 9/90, Francovich v. Italia, foşti angajaţi ai unor angajatori la acel moment falimentari au solicitat daune din partea statului italian, deoarece au suferit prejudicii pentru neimplementarea Directivei Consiliului 80/987/CEE. Curtea a statuat că directiva nu poate avea un efect direct şi de aceea, nu este evident care persoană ori instituţie este răspunzătoare de lipsa măsurii naţionale de transpunere a directivei. Curtea s-a referit la cazurile Van Gend & Loos şi Costa/ENEL, accentuând faptul că Tratatul CE a creat o ordine juridică proprie, sub forma unei ordini juridice autonome, integrată în sistemele juridice naţionale, pe care instanţele naţionale sunt ţinute să o aplice. Răspunderea unui stat membru trebuie să fie o parte a ordinii juridice comunitare, în situaţiile în care cetăţenilor nu li se poate acorda vreo altă formă de protecţie. În privinţa condiţiilor în care se poate invoca răspunderea unui stat membru, Curtea a statuat: 1) prin directivă să se acorde drepturi persoanelor fizice; 2) drepturile respective să poată fi identificate în baza dispoziţiilor acelei directive; 3) existenţa unei legături cauzale între încălcarea obligaţiei de către stat şi prejudiciul suferit de către părţile vătămate. 


În cazul C–91/92 Faccini Dori v. Recreb a fost ridicată aceeaşi problemă a implementării unei directive. CEJ trebuia să decidă dacă directiva respectivă avea efect direct, nu numai orizontal, ci şi vertical. Curtea a statuat, prin referire la cazul 152/84 (Marshall v. Southampton Area Health Authority) că o directivă nu poate impune ea însăşi obligaţii asupra unei persoane fizice şi, prin urmare, nu poate fi invocată drept temei juridic al unei acţiuni. 


Cazurile conexe C-46/93 şi C-48/93 (Brasserie du Pêcheur SA v. Germania şi R v. Secretary of State for Transport, ex p. Factortame) au ridicat mai multe probleme: Conform Curţii, faptul că legiuitorul nu a legiferat în sensul implementării unei directive nu poate constitui o justificare pentru lipsa de răspundere a unui stat membru, ci acesta din urmă trebuie să îşi îndeplinească obligaţia comunitară respectivă. De asemenea, conform CEJ, răspunderea unui stat nu reprezintă o modalitate subsidiară de asigurare a protecţiei jurisdicţionale. În plus, conform CEJ, odată ce Tratatul nu conţine dispoziţii exprese şi speciale care să reglementeze consecinţele încălcării dreptului comunitar de către statele membre, Curtea este cea care, în îndeplinirea sarcinilor sale prevăzute în art. 164 fin Tratat, trebuie, în interpretarea şi aplicarea Tratatului, să reglementeze o astfel de problemă în conformitate cu metodele general acceptate de interpretare, în special prin referire la principiile fundamentale comune sistemelor juridice din statele membre. 


În plus, principiul răspunderii necontractuale a Comunităţii, instituit în mod expres în art. 215 din Tratat, reprezintă, conform CEJ, o expresie a principiului general comun tuturor sistemelor juridice din statele membre, conform căruia un act ilicit sau o omisiune generează o obligaţie de reparare a prejudiciului cauzat. Acea dispoziţie reflectă, de asemenea, obligaţia autorităţilor publice de a repara prejudiciul cauzat în îndeplinirea sarcinilor lor. 


De asemenea, persoanele fizice care au suferit prejudicii ca urmare a neimplementării unei directive în ordinea juridică internă a unui stat membru sunt îndreptăţite la reparaţii, dacă regula dreptului comunitar încălcată urmărea să confere drepturi acestor persoane, încălcarea este suficient de gravă şi există o legătură cauzală directă între încălcare şi paguba cauzată indivizilor. Sub această rezervă, statul trebuie să repare consecinţele prejudiciului cauzat prin încălcarea dreptului comunitar atribuibil lui, în conformitate cu dreptul naţional privind răspunderea. Totuşi, condiţiile instituite prin legislaţia naţională nu trebuie să fie mai puţin favorabile celor care privesc pretenţii similare interne sau să fie formulate astfel încât să facă imposibilă sau excesiv de dificilă obţinerea, în practică, a reparaţiei. 


Conform par. 90 din hotărârea CEJ, în absenţa dispoziţiilor comunitare relevante, sistemul juridic al fiecărui stat membru este cel care trebuie să stabilească criteriile de stabilire a întinderii reparaţiei datorate pentru prejudiciile cauzate. Dreptul european creează un minim de drepturi pentru indivizi, faţă de care sistemele juridice interne ale statelor membre trebuie să se conformeze. De asemenea, dreptul european formulează un minim de standarde pe care dreptul naţional trebuie să le urmeze. 


În consecinţă, a fost creat un drept european al despăgubirilor pentru daunele cauzate, care parţial este unificat, şi parţial diversificat la nivel naţional. Rolul CEJ a fost acela de instituire a unui standard de bază, care cuprinde atât aspecte de drept material, cât şi de tratament egal. 


Cazul C-192/94 (El Corte Inglés SA v. Cristine Blázquez Rivero) a vizat aceeaşi problemă a neimplementării unei directive (în acest caz, Directiva Consiliului 87/102/CEE din 22 decembrie 1986 privind creditul de consum, în ordinea juridică internă din Spania). CEJ a reiterat faptul că directivele nu au efect orizontal: acest efect este acordat în mod exclusiv reglementărilor şi deciziilor. 


Îmbogăţirea fără justă cauză. Această problematică priveşte consecinţele juridice ale plăţilor făcute în baza unei reguli de drept naţional care a fost declarată ulterior ca fiind lipsită de validitate sau contrară dreptului european.


Primul caz important în acest domeniu a fost cazul 199/82 (Amministrazione delle Finanze dello Stato v. SpA San Giorgio). Curtea, referindu-se la jurisprudenţa anterioară, a statuat că, atunci când, fiind contrare Tratatului CE şi având un efect echivalent taxelor vamale, restituirea contribuţiilor aplicate discriminatoriu reprezintă o consecinţă directă a interdicţiei discriminării. Deşi restituirea contribuţiilor trebuie să se facă în conformitate cu condiţiile de fond şi de formă instituite în legislaţia statelor membre, totuşi, condiţiile în care se realizează restituirea nu pot fi mai puţin favorabile decât cele privind restituirea contribuţiilor interne şi, de asemenea, respectivele reguli nu trebuie să facă restituirea virtual imposibilă. 


Latura de drept privat a acestei problematici se referă la situaţia în care statul membru care a perceput contribuţia respectivă sau care a impus această contribuţie a primit bani fără temei legal, fiind vorba, cu alte cuvinte, de îmbogăţire fără just temei. 


Aceeaşi problemă a fost ridicată şi în cazurile conexe C-192/95 până la C-218/95 (Comateb şi alţii v. Directeur Général des douanes et droits indirects), prin care, impunerea de contribuţii era împotriva Tratatului CE. 


Dreptul francez permite formularea unei acţiuni pentru restituirea contribuţiilor sau taxelor care s-au dovedit ulterior a fi nedatorate. Totuşi, această pretenţie nu este admisă în situaţia în care contribuţiile respective au trecut asupra cumpărătorului de bunuri. În plus, a fost argumentat faptul că respectivele contribuţii au fost incorporate în preţul bunurilor care au fost vândute, iar vânzarea în pierdere ar fi fost împotriva legii. Curtea nu a fost de acord cu acest punct de vedere. Conform CEJ, chiar în situaţia în care contribuţia a trecut asupra cumpărătorilor de bunuri, iar contribuţia este restituită, acest fapt nu generează în mod necesar îmbogăţirea fără justă cauză a contribuabilului. 


Rezultă faptul că CEJ a analizat în primul rând solicitarea acordării de daune în cadrul pretenţiei de îmbogăţire fără just temei: o dată ce contribuabilul suferă daune, el nu poate fi considerat ca îmbogăţindu-se fără justă cauză prin restituirea contribuţiilor nedatorate, chiar dacă aceste sume trec asupra altor persoane (de exemplu, asupra consumatorilor). 


Hotărârile ulterioare ale CEJ s-au întemeiat pe principiul eficacităţii, căruia trebuie să i se conformeze sistemele juridice naţionale. 


Principiul echivalenţei a fost dezvoltat de către Curte în cazul C-343/96 (Dilexport v. Amministrazione delle Finanze dello Stato). În acest caz, a apărut problema dacă un stat membru poate impune limite de timp în care să se poată formula pretenţii de restituire a unor contribuţii nedatorate. De asemenea, potrivit Curţii, un stat membru poate institui un regim special pentru restituirea contribuţiilor fiscale, în măsura în care acest regim nu încalcă principiile echivalenţei şi eficacităţii. În plus, CEJ a statuat că o pretenţie de restituire nu poate fi restricţionată doar la reclamantul (sau reclamanţii) care au formulat acţiunea. 


Combinarea răspunderii statului cu îmbogăţirea fără just temei. În cazurile conexe C-397/98 şi C-410/98 (Metallgesellschaft Ltd. şi alţii v. Commissioners of Inland Revenue şi HM Attorney General) s-a ridicat problema admisibilităţii înlocuirii sau suplimentării unei pretenţii de restituire cu una în daune. Conform par. 84 din hotărârea Curţii, conform jurisprudenţei CEJ, dreptul la restituirea unor contribuţii percepute într-un stat membru prin încălcarea regulilor dreptului comunitar reprezintă consecinţa şi complementul dreptului conferit persoanelor fizice prin dispoziţiile comunitare. Prin urmare, statului membru i se cere în principiu restituirea contribuţiilor percepute, contrare dreptului comunitar.


CEJ a mai stabilit şi faptul că, în baza art. 52 din Tratatul CE, companiile pot pretinde, alături de restituirea sumei datorate, şi dobânzi. Curtea a admis această solicitare, în baza jurisprudenţei sale constante privind răspunderea statului. Din punctul de vedere al dreptului privat, această hotărâre are o mare importanţă, pentru că tinde să egalizeze plata dobânzilor în baza unei pretenţii de acordare a daunelor. 

X. Insuficienţa mecanismelor dreptului internaţional privat

 

Conform Comisiei asupra Dreptului European al Contractelor, nici mecanismul alegerii normei juridice, nici libertatea de încheiere a contractelor nu pot evita costurile semnificative care reies din diversitatea juridică existentă în cadrul UE. Astfel, nu există diferenţe semnificative între posibilitatea ca părţile să fie confruntate cu norme imperative ori dispozitive, deoarece se produc efecte aproape identice. 

În privinţa libertăţii contractuale în afacerile încheiate cu consumatorii, dispoziţiile Convenţiei de la Roma dispun că alegerea normei aplicabile nu poate lipsi consumatorul de protecţia acordată prin normele imperative ale statului de reşedinţă. Această situaţia reprezintă o restricţie asupra libertăţii consumatorului de alegere a normei aplicabile, ceea ce este calificat drept un obstacol major în cadrul pieţei unice. Astfel, expunerea la multiple reguli imperative descurajează furnizorii transfrontalieri de servicii. O opţiune sugerată a fost aceea a combinării mai multor soluţii:

- alegerea produsului;

- libertatea de alegere a dreptului naţional;

- informarea cu privire la drepturile aplicabile, modalităţile de protecţie şi a obligaţiilor;

- controlul efectiv exercitat de către autoritatea responsabilă din statul de origine; şi

- cooperarea între autorităţile statului de origine şi, respectiv, statului de destinaţie.

În opinia Comisiei asupra Dreptului European al Contractelor, prima opţiune avută în vedere de către Comisia Europeană ar implica faptul că problemele diversităţii juridice din UE sunt lăsate, cel puţin în parte, la latitudinea mecanismelor dreptului internaţional privat. 

Conflictul de legi asigură, în general, faptul că un contract este supus întotdeauna unei legislaţii naţionale. Prin urmare, nu se face distincţie dacă dreptul aplicabil a fost ales de către părţi sau dacă acesta trebuie stabilit conform unor criterii obiective. Acest fapt poate conduce la situaţia în care condiţiile de concurenţă pentru comercianţii străini care intră pe piaţa naţională nu sunt identice cu cele ale concurenţilor interni. 

În astfel de contracte trebuie determinată norma străină. O astfel de stabilire a normei este realizabilă în situaţia în care dreptul străin se află în legătură cu cel al statului în care s-a încheiat contractul. Dificultăţile existente în această privinţă (timpul îndelungat, costurile ridicate, ambele suportate de partea în contract care doreşte să afle informaţii despre dreptul străin aplicabil contractului) sporesc în situaţia unei bariere lingvistice, şi devin insurmontabile în situaţia în care norma străină nu este sigură. 

Mai mult, conform acestei comisii, dreptul internaţional privat nu reprezintă o bază potrivită pentru comerţul de bunuri şi servicii în cadrul pieţei interne. Conflictul de legi, chiar într-o situaţie de unificare asemenea celei prevăzute prin Convenţia de la Roma, nu poate soluţiona diversitatea normelor materiale de drept naţional şi a dezavantajelor asociate acestei diversităţi. 

Convertirea Convenţiei de la Roma (1980) într-un instrument comunitar. La nivel comunitar, Convenţia de la Roma reprezintă singurul instrument de drept internaţional privat sub forma unui tratat internaţional. Conform Comisiei Europene, convertirea acestei convenţii într-un instrument comunitar ar putea avea mai multe avantaje, în primul rând, cel al unei convergenţe sporite a legislaţiei comunitare referitoare la dreptul internaţional privat, în baza art. 61(c) din Tratat. În mod suplimentar, acest fapt ar permite atribuirea, către CEJ, a jurisdicţiei de a interpreta această legislaţie comunitară în cele mai bune condiţii, facilitând astfel aplicarea regulilor conflictuale standardizate în noile state membre. 

De asemenea, în opinia Comisiei Europene, proiectul „Dreptului contractual european” nu urmăreşte uniformizarea dreptului contractual şi nici adoptarea unui Cod civil european. Chiar presupunând faptul că în viitor va avea loc o armonizare sporită a dreptului contractelor în cadrul Comunităţii, este foarte posibil ca această acţiune să privească doar anumite aspecte importante, iar dreptul aplicabil ar urma să fie stabilit pentru aspectele juridice nearmonizare. Prin urmare, regulile privitoare la conflictul de legi nu îşi vor pierde importanţa pentru tranzacţiile transfrontaliere. 

Prin convertirea convenţiei într-un instrument comunitar s-ar asigura faptul că CEJ ar urma să aibă o jurisdicţie identică asupra tuturor instrumentelor comunitare de drept internaţional privat. Prin urmare, CEJ ar asigura faptul că conceptele juridice comune Convenţiei de la Roma şi Reglementării „Bruxelles I” sunt interpretate în acelaşi mod. 

